Bejaarde egpaar in hul huis vermoorArgieffoto: Kent Williamson Die polisie in King Williams Town in die Oos-Kaap veroordeel die moord op ŉ 91-jarige man en sy 85-jarige vrou. Kol. Sibongile Soci, woordvoerder van die polisie, het gesê die egpaar het by hul huis gebly saam met hul 22-jarige kleindogter, die kind van hul oorlede aangenome dogter. “ŉ Buurvrou het haar kommer uitgespreek toe sy Vrydag nie die egpaar buite gesien het nie en het besluit om by hul huis aan te klop,” het Soci verduidelik. “Sy het by die oop voordeur ingestap en op die man en vrou se liggame in ŉ slaapkamer afgekom. Hulle het meswonde in hul bors gehad.” Die gemeenskap was agterdogtig toe hulle nie die egpaar se kleinkind kon opspoor nie. “ŉ Soektog is van stapel gestuur en haar liggaam is gevind waar dit aan ŉ boom hang met ŉ tou om haar nek. Sy het bloedvlekke op haar klere en skoene gehad.” Die bebloede voetspore by die huis pas by die tekkies wat die jong vrou gedra het. “Die polisie ondersoek twee sake van moord en doen ŉ geregtelike doodsondersoek.” Lt.genl. Liziwe Ntshinga, provinsiale polisiekommissaris, het die moorde veroordeel. “Niemand verdien om op só manier te sterf nie, veral nie bejaarde, kwesbare mense nie. Gemeenskappe moet saamstaan en met die polisie saamwerk om enige misdadige optrede in hul gemeenskappe uit te roei.”